Tiktokin sensurointi maittain
**Tiktokia on sensuroitu** ympäri maailmaa joko osittain tai kokonaan. Lisäksi sen käyttöä on rajoitettu joissain maissa tietyiltä ihmisryhmiltä.

Kiina
-----

Tiktokia ei voi käyttää Kiinassa. Sen sijaan manner-Kiinan markkinoilla toimii Tiktokin rinnakkaissovellus Douyin. Molemmat ovat ByteDancen omistamia, joka on kiinalainen yritys. Douyin on Tiktokia vanhempi, ja nousi ilmiöksi Kiinassa ennen kuin Tiktokin suosio Kiinan ulkopuolella räjähti käsiin.

Pintapuolisesti Tiktok ja Douyin ovat hyvin samanlaisia ja niiden sisältö perustuu lyhyisin videoihin, joita käyttäjät luovat ja jakavat toisilleen. Erot ovat kuitenkin algoritmeissa ja siinä, millaista sisältöä sovellukset suosittelevat käyttäjille ja nostavat enemmän esille. Douyin suosii opetuksellista sisältöä, jossa katsojia kannustetaan oppimaan uutta ja kehittämään itseään. Tiktok sen sijaan suosii musiikkia, tanssia ja kerronnallista sisältöä. Suorat lähetykset ovat myös paljon suositumpia Douyinissa, ja niissä keskitytään usein tuotteiden mainostamiseen, kun taas Tiktokin suorissa lähetyksissä pyritään olemaan vuorovaikutuksessa katsojien kanssa. Douyinin kautta on myös mahdollista tehdä ostoksia.

Tiktok ei ole koskaan toiminut manner-Kiinan markkinoilla. Emoyhtiö ByteDancen mukaan Tiktok ja Douyin ovat toisistaan täysin erilisiä, ja Tiktokin toimitusjohtaja on vastuussa vain ByteDancen johdolle. Virallisesti Tiktokia ei siis ole kielletty Kiinassa, koska se ei ole ollut saatavillakaan. Suuri palomuuri kuitenkin estää pääsyn sivustolle.

Maat, joissa Tiktok on tällä hetkellä kielletty
-----------------------------------------------

### Intia

Ensimmäisen kerran Tiktok kiellettiin Intiassa huhtikuussa 2019, kun Tamil Nadun korkein oikeus kielsi sovelluksen syyttäen sitä pornografisen sisällön esille nostamisesta ja katsoi, että Tiktokin alaikäisiä käyttäjät ovat vaarassa joutua pedofiilien uhreiksi. Pian tämän jälkeen Google ja Apple poistivat Tiktokin sovelluskaupoistaan Intian markkinoilla. Kielto kumottiin 25. huhtikuussa, kun oikeus katsoi ByteDancen vakuuttaneen viranomaiset siitä, että sovellus huolehtisi intialaisten käyttäjien turvallisuudesta.

Toinen kielto astui voimaan kesäkuussa 2020 Intian ja Kiinan välisten rajakahakoiden takia. Intian viranomaisten mukaan syynä Tiktokin kieltoon oli se, että sovellus on vahingollinen Intian suvereniteetille, kansalliselle turvallisuudelle ja yleiselle järjestykselle. Samassa yhteydessä ja samoin perustein kiellettiin yhteensä 59 kiinalaista sovellusta, mm. WeChat. Kielto asetettiin pysyväksi tammikuussa 2022.

Ennen vuoden 2020 kieltoa Intiassa arvioitiin olevan ainakin 200 miljoonaa Tiktokin käyttäjää, mikä teki siitä Tiktokin suurimman markkina-alueen.

### Nepal

Nepalin sisäministeri Narayan Kaji kertoi, että maan hallitus on huolissaan sovelluksen vaikutuksesta nuoriin, ja pyrki aluksi neuvottelemaan suoraan Tiktokin kanssa tässä kuitenkaan onnistumatta. Näin ollen Nepal kielsi sovelluksen marraskuussa 2023. Osa Nepalin hallituksesta oli kieltoa vastaan, ja sen tultua voimaan Tiktok kommentoi kiellon olevan haitallinen nepalilaisille sisällöntuottajille ja pienyrittäjille, jotka käyttävät alustaa markkinointiin.

### Kirgisia

Kirgisian viranomaiset kielsivät Tiktokin elokuussa 2023, koska katsoivat sen olevan haitallinen lapsille.

### Somalia

Somalia kielsi Tiktokin, jota perusteltiin alustan "kammottavalla" sisällöllä. Samassa yhteydessä kiellettiin myös Telegram.

### Afganistan

Taliban kielsi Tiktokin ja PUBG:n, koska niiden katsottiin "johtavan nuorisoa harhaan".

Maat, joissa Tiktok on ollut kielletty
--------------------------------------

### Indonesia

Indonesian hallitus asetti Tiktokin väliaikaiseen kieltoon heinäkuussa 2018, koska katsoi alustan levittävän pornoa ja jumalanpilkkaa alaikäisten keskuudessa. Tiktok reagoi ilmoittavalla asettavansa ylimääräisiä rajoituksia 14–18 -vuotiaille käyttäjille Indonesiassa viranomaisten suositusten mukaisesti. Kielto kumottiin 8 päivää myöhemmin.

Maat, joissa Tiktokin käyttöä on rajoitettu
-------------------------------------------

### EU:n jäsenvaltiot

EU ja sen alaiset organisaatiot kielsivät Tiktokin työpuhelimiltaan, koska sovelluksen katsotaan olevan tietoturvariski. Useat jäsenvaltiot, kuten Belgia, Viro, Ranska ja Tanska, ovat kieltäneet julkisen puolen työntekijöiltä Tiktokin, ja muiden vastaavien sovellusten, asentamisen työpuhelimiin ja sellaisiin laitteisiin, jotka on yhdistetty valtiollisiin tietokantoihin. Syiksi on tietoturvariskien lisäksi mainittu puutteellinen yksityisyydensuoja, vakoilu ja misinformaatio.

Suomessa Sitra on turvallisuussyistä kieltänyt Tiktokin käytön kaikilla työlaitteillaan. Myös Stora Enso ja Kotkamills ovat kieltäneet Tiktokin työpuhelimiltaan.

### Yhdysvallat

*Pääartikkeli: Tiktokin rajoitukset Yhdysvalloissa*
Yhdysvalloissa presidentti Donald Trump vaati vuonna 2020 sovelluksen kieltämistä kansallisen turvallisuuden nimissä, mutta myöhemmin asetus kumottiin. Montanasta tuli toukokuussa 2023 ensimmäinen Yhdysvaltojen osavaltio, joka kielsi Tiktokin kokonaan. Kuvernööri Greg Gianforte syytti sovellusta Kiinan kommunistisen puolueen vakoojaksi.

Maaliskuun 2024 alussa TikTok lähetti käyttäjilleen ilmoituksia, joissa se kehotti käyttäjiään olemaan yhteydessä kongressiedustajiin, jotta nämä äänestäisivät ns. TikTok-kieltoa vastaan. Viikkoa myöhemmin Yhdysvaltain edustajainhuone hyväksyi lakialoitteen, jonka nojalla ByteDance pakotettaisiin myymään TikTok jollekin yritykselle, joka ei toimisi "ulkomaalaisesta vastusvaltiosta" käsin. Mikäli ByteDance kieltäytyisi myymästä, Yhdysvallat kieltäisi sovelluskauppoja ja internetselaimia tarjoamasta sovellusta Yhdysvaltain markkinoilla, mikä johtaisi sen *de facto* kieltoon. Presidentti Joe Biden on ilmoittanut etukäteen allekirjoittavansa lain, mikäli senaatti hyväksyy sen.

### Australia ja Uusi-Seelanti

Sekä Australia että Uusi-Seelanti ovat kieltäneet Tiktokin maiden hallituksien työntekijöiltä alkuvuodesta 2023. Syynä olivat molemmissa tapauksissa tietoturvaa koskveat huolet.

### Taiwan

Taiwanin viranomaiset kielsivät Tiktokin kaikilta julkisen puolen mobiililaitteilta joulukuussa 2022. Syyksi ilmoitettiin Kiinan potentiaalinen "kognitiivinen sodankäynti" alustan kautta.

Lähteet
-------

1. ↑  Yeung, Jessie & Wang, Selina: TikTok is owned by a Chinese company. So why doesn’t it exist there? *CNN Business*.  24.3.2023. Viitattu 28.2.2024. (englanniksi)
2. ↑  Douyin vs. TikTok: A Marketer's Guide to Key Differences *Digital Crew*.  1.8.2023. Viitattu 28.2.2024. (englanniksi)
3. ↑  TikTok and Douyin: What you need to know *CNBC Television*.  7.3.202. Viitattu 28.2.2024. (englanniksi)
4. ↑  Is TikTok Banned in China? *Snopes*.  23.3.2023. Viitattu 28.2.2024. (englanniksi)
5. ↑  Chinese Firewall Test Results: tiktok.com *viewdns.info*.  2024. Viitattu 28.2.2024. (englanniksi)
6. ↑  ‘It Encourages Pornography’: Madras High Court Asks Government to Ban Video App TikTok *News18*.  4.4.2019. Viitattu 28.2.2024. (englanniksi)
7. ↑  Apple, Google Block TikTok in India After Court Order *Gadgets 360*.  17.4.2019. Viitattu 28.2.2024. (englanniksi)
8. ↑  TikTok no longer banned in India says Court, but porn videos not allowed: Everything you must know *India Today*. Viitattu 28.2.2024. (englanniksi)
9. ↑  India bans TikTok, WeChat and dozens more Chinese apps *BBC News*.  29.6.2020. Viitattu 28.2.2024. (englanniksi)
10. ↑  India retains ban on 59 Chinese apps, including TikTok *Reuters*.  26.1.2022. Viitattu 28.2.2024. (englanniksi)
11. ↑  Why Did India Ban TikTok? *CNA Insider*.  21.11.2020. Viitattu 28.2.2024. (englanniksi)
12. ↑  Nepal to ban TikTok, alleges damaging social impact *Reuters*.  13.11.2023. Viitattu 28.2.2024. (englanniksi)
13. ↑  TikTok expresses concern as debate over its ban rages on *Kathmandu Post*.  17.11.2023. Viitattu 28.2.2024. (englanniksi)
14. ↑  Kyrgyz Authorities Ban TikTok Citing Effects On Child Development *RadioFreeEurope/RadioLiberty*.  30.8.2023. Viitattu 28.2.2024. (englanniksi)
15. ↑  Somalia bans TikTok, Telegram and 1XBet over 'horrific' content, misinformation *Reuters*.  21.8.2023. Viitattu 28.2.2024. (englanniksi)
16. ↑  Taliban Bans TikTok, Popular Video Game In Afghanistan *RadioFreeEurope/RadioLiberty*.  21.4.2022. Viitattu 28.2.2024. (englanniksi)
17. ↑  Indonesia blocks 'pornographic' Tik Tok app *Deutsche Welle*.  5.7.2018. Viitattu 28.2.2024. (englanniksi)
18. ↑  Indonesia overturns ban on Chinese video app Tik Tok *The Straits Times*.  11.7.2018. Viitattu 28.2.2024. (englanniksi)
19. ↑  Which countries have banned TikTok and why? *Euronews*.  4.4.2023. Viitattu 28.2.2024. (englanniksi)
20. ↑  Tiktokin Kiina-yhteys herättää jälleen turvallisuushuolia – Sitra kielsi sovelluksen laitteiltaan *Yle*. Viitattu 26.9.2022.
21. ↑  Sitra esti TikTokin käytön laitteillaan - taustalla kohu sovelluksen harjoittamasta tiedonkeruusta *The Voice*. Viitattu 26.9.2022.
22. ↑  Yle: Kaksi suomalaista teollisuusjättiä kielsi TikTokin *Ilta-Sanomat*.  28.8.2023. Viitattu 17.1.2024.
23. ↑  Trump sanoo Yhdysvaltojen harkitsevan kiinalaisomisteisen TikTok-palvelun kieltämistä *Yle Uutiset*. Viitattu 27.9.2022.
24. ↑  Biden reverses Trump’s effort to ban TikTok, orders broader review of foreign-owned apps *NBC News*. Viitattu 27.9.2022. (englanniksi)
25. ↑  Montana becomes first state to ban TikTok after governor signs bill into law *NBC News*.  17.5.2023. Viitattu 17.1.2024. (englanniksi)
26. ↑  Levine, Alexandra S.: Congress Is Flooded With Calls After TikTok Asks Users For Support Against Ban *Forbes*.  7.3.2024. Viitattu 24.3.2024. (englanniksi)
27. ↑  US House passes bill that could ban TikTok nationwide *BBC News*.  13.3.2024. Viitattu 24.3.2024. (englanniksi)
28. ↑  The House passed a TikTok ban bill. But is the app really a national security threat? *NPR*.  14.3.2024. Viitattu 24.3.2024. (englanniksi)
29. ↑  Australian government bans TikTok on government devices *news.com.au*.  4.4.2023. Viitattu 28.2.2024. (englanniksi)
30. ↑  Parliamentary Service bans TikTok on its devices *RNZ*.  17.3.2023. Viitattu 28.2.2024. (englanniksi)
31. ↑  Is time up for TikTok on Taiwan? Island mulls ban over ‘cognitive warfare’ *South China Morning Post*.  10.12.2022. Viitattu 28.2.2024. (englanniksi)